തയ്യിബയെ കൂട്ടികൊണ്ടു പോയ സൈനികന് ആര് ? ലഹരിമരുന്ന് അന്വേഷണസംഘത്തിന് പുതിയ തലവേദന കൊച്ചി: ലഹരി മരുന്നു കേസില് . എക്സൈസ് ജില്ലാ സ്ക്വാഡ് റെയ്ഡ് ദിവസം രാത്രി വിട്ടയച്ച യുവതി തയ്യിബ ഔലാദിനെ കൂട്ടിക്കൊണ്ടു പോയ അജ്ഞാതനെ കുറിച്ചും അന്വേഷണം . എക്സൈസ് ഉദ്യോഗസ്ഥര്ക്കു മുന്നില് ഇയാള് സ്വയം പരിചയപ്പെടുത്തിയതു അതിര്ത്തിയില് ജോലി ചെയ്യുന്ന സൈനികന് എന്നായിരുന്നു. ഇയാല് സൈനികന് തന്നയാണോ എന്ന കാര്യത്തില് അടക്കം അവ്യക്തതകള് നിലനില്ക്കുന്നതിനാല് അന്വേഷണം ഊര്ജ്ജിതമാക്കാനാണ് നീക്കം. കശ്മീര് അതിര്ത്തിയില് സേവനത്തിനിടെ കൈത്തണ്ടയ്ക്കു പരുക്കേറ്റ് അവധിയിലാണെന്നാണ് ഇയാള് ഉദ്യോഗസ്ഥനോട് പറഞ്ഞത്. ഇയാള് പറഞ്ഞകാര്യത്തില് വസ്തുതയുണ്ടോ എന്നു പരിശോധിക്കാനാണ് നീക്കം. വ്യക്തിക്ക് ലഹരി റാക്കറ്റിന്റെ കണ്ണിയായ തയ്യിബയുമായുള്ള ബന്ധം കണ്ടെത്താന് എക്സൈസ് ഇന്റലിജന്സ് അന്വേഷണം തുടങ്ങിയിട്ടുണ്ട്. സംഭവ ദിവസം ഇയാളോടു സംസാരിച്ച എക്സൈസ് ഉദ്യോഗസ്ഥരുടെ മൊഴിയെടുക്കും. ഉദ്യോഗസ്ഥരുടെ സമ്മതത്തോടെ യുവതി തന്നെയാണ് ഈ വ്യക്തിയെ വിളിച്ചത്. രാത്രി തന്നെ എറണാകുളം കച്ചേരിപ്പടിയിലെ എക്സൈസ് മേഖലാ ആസ്ഥാനത്ത് എത്തിയ ആള് പുറത്തു വാഹനത്തില് കാത്തിരുന്നു. യുവതിയെ പ്രതിപ്പട്ടികയില്നിന്നു നീക്കാന് തീരുമാനിച്ച ശേഷമാണ് ഇയാള് ഓഫിസിലെത്തി യുവതിയെ കൂട്ടിക്കൊണ്ടുപോകുകായായിരുന്നു. എന്നാല്, തയ്യിബ ഔലാദിനെ വിട്ടയച്ചപ്പോള് കൂടെ ഉണ്ടായിരുന്ന ശ്ബനം പരാതിപ്പെട്ടു. ഇതോടയാണ് യുവതി വീണ്ടും വാര്ത്തകളില് ഇടംപിടിച്ചതും. ലഹരി മരുന്നു കേസില് തയ്യിബ പെട്ട വിവരം അറിഞ്ഞ ശേഷം നടത്തിയ ചരടുവലികളിലാണു കേസ് അട്ടിമറിക്കപ്പെട്ടതെന്ന സംശയം ബലപ്പെടുത്തുന്ന തെളിവുകളാണ് അന്വേഷണത്തില് പുറത്തു വരുന്നത്. പട്ടാള ഉദ്യോഗസ്ഥനെന്ന അവകാശവാദം അന്വേഷണ സംഘം വിശ്വസിച്ചിട്ടില്ല.യുവതിയുടെ അടുത്ത ബന്ധുവെന്നാണ് ഇയാള് സ്വയം പരിചയപ്പെടുത്തിയത്. അറസ്റ്റിലായ പ്രതികള്ക്കൊപ്പം യുവതി കാക്കനാട്ടെ ഫ്ളാറ്റില് തങ്ങിയ വിവരം ഇയാള്ക്കു അറിയാമെന്ന മട്ടിലായിരുന്നു പ്രതികരണം. ഇന്നലെ രാവിലെ വീണ്ടും വിളിച്ചു വരുത്തിയ ശേഷമാണ് തിരുവല്ല സ്വദേശിനി ത്വയ്ബയെ അറസ്റ്റു ചെയ്തത്. ചെന്നൈയില്നിന്ന് എംഡിഎംഎ കേരളത്തില് എത്തിച്ച സംഘത്തിലുണ്ടായിരുന്നെന്ന് ഇവര് ചോദ്യംചെയ്യലില് സമ്മതിച്ചു. കസ്റ്റഡിയിലെടുത്ത യുവതിയെ നേരത്തെ ഒഴിവാക്കിയത് കാമുകനായ പ്രതി കേണപേക്ഷിച്ചതോടെ എന്ന വാര്ത്ത പുറത്തുവന്നിരുന്നു. കാമുകിക്ക് രണ്ട് കുട്ടികള് ഉള്ള കാര്യം അടക്കം ചൂണ്ടിക്കാട്ടിയാണ് മുഖ്യപ്രതി എക്സൈസിന്റെ കാലുപിടിച്ചത്. കേസില് ഏഴു പേരെ കസ്റ്റഡിയിലെടുത്തതു മുതല് മുഖ്യപ്രതി തന്റെ കാമുകിയെ ഒഴിവാക്കണമെന്ന് എക്സൈസിനോട് അപേക്ഷിച്ചുകൊണ്ടിരുന്നു. മയക്കുമരുന്ന് വ്യാപാരത്തെക്കുറിച്ച് കാമുകിക്ക് ഒന്നും അറിയില്ലെന്നും താന് ആവശ്യപ്പെട്ട പ്രകാരം അപ്പാര്ട്ട്മെന്റില് വന്നതാണെന്നുമാണ് ഇയാള് പറഞ്ഞത്. ഇവരെ കേസില് പ്രതിചേര്ക്കാതെ മാറ്റിനിര്ത്തിയതിനെ പ്രതി ശബ്ന തന്നെ എക്സൈസ് ഓഫീസില്വെച്ച് ചോദ്യം ചെയ്തിരുന്നു. കേസില് ഇവര്ക്കും പങ്കുണ്ടെന്നായിരുന്നു ശബ്ന പറഞ്ഞത്. എന്നാല്, ഇതിനെ കേസിലെ മുഖ്യപ്രതി എതിര്ക്കുകയും ശബ്നയെ തടയാന് ശ്രമിക്കുകയും ചെയ്തു. വാഹനത്തില് മറ്റു പ്രതികള്ക്കൊപ്പം ത്വയ്ബ യാത്ര ചെയ്തതിന്റെ വിവരങ്ങള് അന്വേഷണസംഘം ശേഖരിച്ചിരുന്നു. നേരത്തേ പിടിയിലായ മറ്റു പ്രതികള് ലഹരിക്കടത്തില് ഇവരുടെ പങ്ക് വ്യക്തമാക്കി. ഇതോടെ ത്വയ്ബയെയും മറ്റു പ്രതികളെയും ഒരുമിച്ചിരുത്തിയും ചോദ്യം ചെയ്തു. തുടര്ന്നാണ് ഇവര് ലഹരിക്കടത്തിലെ മുഖ്യകണ്ണിയാണെന്നു സമ്മതിച്ചതും അറസ്റ്റു രേഖപ്പെടുത്തിയതും.ഹൈക്കോടതിയിലെ അഭിഭാഷകയ്ക്കൊപ്പമാണ് ഇവര് ചോദ്യം ചെയ്യലിനു ഹാജരായത്. കഴിഞ്ഞ 19നാണ് കാക്കനാട് വാഴക്കാലയിലെ ഫ്ളാറ്റില്നിന്ന്ലഹരിയുമായി സംഘം അറസ്റ്റിലായത്. പിന്നീട് ഇവര് താമസിച്ച ഫ്ളാറ്റിലെ അലക്കാനുള്ള തുണികള് ഇടുന്ന സ്ഥലത്തുനിന്ന് ഒരുകിലോയിലേറെ ലഹരി കണ്ടെടുത്തു. ഇതിന്റെ സിസിടിവി ദൃശ്യങ്ങള് പുറത്തു വന്നതോടെയാണ് വിട്ടയച്ച പ്രതിക്കെതിരെ ആരോപണം ഉയര്ന്നത്..